ஆர்.அபிலாஷ்: கேரளாவின் வலுவற்ற பொருளாதாரச் சூழல்தான் அதற்குக் காரணம். அம்மாநிலத்தைப் பொறுத்தமட்டில் அது ஒரு எதிர்மறை விசயம். ஆனால் அவர்களின் சினிமா அதனால் மறைமுகப் பயன் பெற்றுள்ளது. ஆனால் குறைந்த பட்ஜெட் மட்டும் அல்ல அனுகூலம்; அதைப் பயன்படுத்தி வீரியமான, சமூகப் பிரச்சனைகளைப் பேசுகிற, பண்பாட்டு தத்துவார்த்த, சமூக உளவியல் சிக்கல்களைப் பேசுகிற படங்களை எடுக்கும் இயக்குநர்கள், அவர்களை ஆதரிக்கும் நட்சத்திர நாயகர்கள், அவர்களுக்கு நீடித்த ஆதரவைப் பல பத்தாண்டுகளாய் வழங்கும் பார்வையாளர்கள் எனப் பல காரணிகள் இந்தச் சுண்டைக்காய்ப் பொருளாதார அமைப்பைக் கொண்டு அற்புதப் படங்களைத் தொடர்ந்து எடுக்கும் சாத்தியத்தை ஏற்படுத்துகிறார்கள்.